שופטים טו-יט: פרשת פילגש בגבעה
דף למנחה
חמשת פרקי השבוע עוסקים בנושאים מגוונים – גבורתו ומפלתו של שמשון, פסל מיכה ועוד. 
ביניהם מסתתר סיפור מחריד ומזעזע המתואר בפרק יט – סיפור פילגש בגבעה. ננסה להבין מהי האחריות החברתית הכוללת למעשים כגון זה שמתואר בפרק - אז ובימינו. 
**שימו לב: מדובר בפרק העוסק באונס ובפגיעה מינית ולכן חשוב להיות רגישים מאוד בהנחיית הקבוצה. לגעת בנושא בעדינות, לאפשר מרווח בין האישי לציבורי-הכללי, ולשים לב לתגובות רגשיות של הלומדים שעשויות להוות תמרור 'עצור'. נשתדל לגעת בנושא הכללי, אך לאפשר, בזהירות ובעדינות, לבטא אמירות אישיות ואקטואליות**
מקור 1- פסוקי פילגש בגבעה
נקרא בעיון את הפסוקים וננסה להשלים את הסיפור ולהבין: מהו סולם הערכים של האיש? כיצד אפשר להבין את תגובתו? האם ישן בלילה? איך אפשר להבין את תגובתו כשמצא את האשה על סף דלתו? מה בא ללמד אותנו התיאור המפורט של רגע מציאת האשה? לעניות דעתי, מדובר בניסיון להמחיש את תחושת האדישות מזה ולהעצים את הזוועה מזה. 
התמהיל של זוועה ואדישות מצוי בעיניי גם בתגובתו המקאברית לבתר את גופת הפילגש ולשלוח אותה לכל רחבי ישראל כדי לזעזע ולגרום להם לשים לב למתרחש לידם, ולדבר! יש כאן שילוב של מעשים נוראיים, 'הבאנליות של הרוע', יחד עם זעזוע עמוק של העומדים מן הצד - עם ישראל ואנחנו הקוראים בתוכם. ניתן גם להבין את המשפט האחרון כקריאה ליצירת שיח סביב הנושא ולקחת אחריות על הנעשה. 
מקור 2- השוואה לפרשת לוט
ההשוואה לסדום ועמורה מתבקשת ואכן מעלה דמיון רב בסיפור ואף בביטויים בתוכו. לפי חכמים, סדום הייתה מקום של חוסר משפט ודין מעוות. האם הדבר נכון גם ביחס לגבעה? נראה שיש כאן ניסיון מכוון ליצור דמיון ספרותי - אולי כהגכחה לבחירת האורח שלא להיכנס ללון בעיר נוכרית אלא דווקא לבוא לעיר ישראלית – בסדום, שהייתה עיר נכרית הסיפור הסתיים בהצלת הבנות, ובגבעה, שהיא עיר ישראלית הסיפור מסתיים במות הפלגש.
מקור 3-  אחריות ציבורית
המקורות בחלק זה עוסקים בשאלת האחריות הציבורית למקרים כגון אלה – אז והיום. האחריות היא בהיבט החברתי-סוציולוגי ובהיבט המנהיגותי. 
יחד עם הטלת האחריות על המנהיגים והחברה, יש לשאול על מידת הסמכות שלהם והיכולת לייצר שינוי. אחריות ללא סמכות אינה אפקטיבית כלל. 
ננסה לבחון את המציאות הישראלית של היום במישור התרבותי (ראו לאחרונה את המקרה של אלנבי 40) ובמישור ההנהגה (אנשי שררה המנצלים את כוחם, שרים וח"כים, ניצבים במשטרה, 

מג"דים בצבא ועוד). כיצד ניתן לשנות את התרבות הפושה בחברה? האם יש צורך לזעזע את הציבור, כפי שעשה האיש הזקן?
מקור 4 - תפילה לנפגעת
נסיים את הלימוד בתפילה מודרנית שכתבה ד"ר יעל לוין, שאינה עוסקת בשאלת האחריות וההתמודדות החברתית אלא יוצרת מרחב בטוח לנפגעת, מרחב שמאפשר לה מקום ותמיכה ומאפשר לה לשאת את התחושות ולהמשיך הלאה. במקורות חז"ל נקודת מבט זו כמובן חסרה. 
נאסוף מהמשתתפים את תחושותיהם ביחס לתפילה ולאפשרות להתבונן ולאפשר מקום אישי ורוחני יותר לנפגעת.